《送赵仪之丞汝阴》
宋代·苏过

先师诏后人，学优仕有馀。治身犹农功，勤惰报亦如。

公子生华屋，翛然山泽癯。胸中一丘壑，结发谈诗书。

闲平风流在，自与常人殊。清华通帝籍，簪受辉里闾。

我独求试吏，十室聊卷舒。未起青云心，且与黄卷娱。

淮壖留荐饥，待子活焦枯。前贤迹相踵，咏歌载西湖。

麦秋未可期，往哺当勤劬。作诗聊祖道，请以书邻虚。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。